CELEX: 31987D0562
Language: ro
Date: 1987-11-24 00:00:00
Title: Decizia Comisiei din 24 noiembrie 1987 de acordare a unei derogări Republicii Federale Germania și de stabilire a condițiilor sanitar veterinare echivalente care trebuie respectate la tranșarea cărnii proaspete

03/Volumul 06
            
            
               RO
            
            
               Jurnalul Ofícial al Uniunii Europene
            
            
               116
            
         31987D0562
   
               L 341/35
            
            
               JURNALUL OFÍCIAL AL UNIUNII EUROPENE
            
            
               
            
         
      DECIZIA COMISIEI
   
   din 24 noiembrie 1987
   de acordare a unei derogări Republicii Federale Germania și de stabilire a condițiilor sanitar veterinare echivalente care trebuie respectate la tranșarea cărnii proaspete
   (87/562/CEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Economice Europene,
   având în vedere Directiva 64/433/CEE a Consiliului din 26 iunie 1964 privind problemele de sănătate în domeniul schimburilor intracomunitare de cărnuri proaspete (1), astfel cum a fost modificată ultima dată prin Directiva 86/587/CEE (2), în special articolul 13,
   întrucât, în aplicarea articolului 13 din Directiva 64/433/CEE, în conformitate cu procedura prevăzută la articolul 16, se pot acorda derogări de la punctul 45 litera (c) din anexa I, la cerere, oricărui stat membru care oferă garanții similare; întrucât aceste derogări stabilesc condiții sanitar veterinare cel puțin echivalente cu cele prevăzute de anexa menționată;
   întrucât autoritățile din Republica Federală Germania au prezentat Comisiei, prin scrisoarea din 5 iunie 1987, o cerere de derogare de la punctul 45 litera (c) din anexa I la Directiva 64/433/CEE pentru tranșarea de carne proaspătă de bovine și de porcine; întrucât această cerere propune condiții sanitar veterinare; întrucât este necesar ca aceste condiții sanitar veterinare, stabilite ca o soluție alternativă în cadrul cererii de derogare privind tranșarea cărnii proaspete, să fie cel puțin echivalente cu cele de la punctul 45 litera (c) din anexa I la Directiva 64/433/CEE;
   întrucât condițiile sanitar veterinare propuse de Republica Federală Germania sunt echivalente cu cele de la punctul 45 litera (c) din anexa I la Directiva 64/433/CEE;
   întrucât măsurile prevăzute de prezenta decizie sunt conforme cu avizul Comitetului veterinar permanent,
   ADOPTĂ PREZENTA DECIZIE:
   Articolul 1
   Republica Federală Germania poate, prin derogare de la punctul 45 litera (c) din anexa I la Directiva 64/433/CEE, să autorizeze tranșarea cărnii proaspete de bovine sau de porcine în condițiile prevăzute de anexă.
   Articolul 2
   Prezenta decizie se adresează statelor membre.
   
      Adoptată la Bruxelles, 24 noiembrie 1987.
      
         
            Pentru Comisie
         
         Frans ANDRIESSEN
         
         
            Vicepreședinte
         
      
   
   
      (1)  JO 121, 29.7.1964, p. 2012/64.
   
      (2)  JO L 339, 2.12.1986, p. 26.
   ANEXĂ
   CONDIȚII SPECIALE PENTRU TRANȘAREA CARCASELOR DE BOVINE ȘI DE PORCINE
   1.   Carcasele provenind din hala de tăiere, după refrigerare în camere frigorifice care funcționează cu o temperatură a aerului de ieșire din evaporatori care ar permite o răcire a carcaselor până la temperatura internă de + 7 °C în 48 de ore pentru carcasele de bovine și în 20 de ore pentru carcasele de porcine, sunt transportate în secția de tranșare, în care temperatura ambiantă nu depășește + 12 °C și care se află în același grup de clădiri cu camerele frigorifice.
   2.   Carnea este transferată printr-o singură operațiune.
   3.   Carcasele sunt introduse în secția de tranșare și sunt dezosate înainte ca temperatura lor internă să atingă + 7 °C, în cazul în care tranșarea se efectuează în 48 de ore pentru carcasele de bovine și în 20 de ore pentru carcasele de porcine.
   4.   Intervalul de timp între introducerea cărnii în secția de tranșare și răcirea ei suplimentară nu depășește 60 de minute.
   5.   Imediat după tranșare și ambalare, carnea este transportată în camere frigorifice adecvate.